મહેસાણા જીલ્લાના વિજાપુર તાલુકાના કુકરવાડા ગામના શૈલેષકુમાર મફતલાલ પટેલ તન, મન અને ધનથી બાળકોના સર્વાંગી વિકાસ માટે ૫૨૫ થી પણ વધુ શૈક્ષણિક સંસ્થાઓમાં નિઃશુલ્ક કાર્યક્રમો કર્યા છે. આ બ્રેઈન યોગ ટ્રેનર અભ્યાસ કરતા બાળકો રોજીંદા જીવનમાં યોગ કરે. યાદ શક્તિ વિજ્ઞાનથી મગજની અપાર સંગ્રહ શક્તિનો લાભ લે, તંદુરસ્ત જીવનશૈલીના જ્ઞાન થકી આજીવન તંદુરસ્તી મેળવે, બહારની સ્વચ્છતા સાથે પ્રકૃતિની સ્વચ્છતા માટે સંસ્કાર કેળવે, ૯૦ ટકા શક્તિ ધરાવતા અર્ધ જાગૃત મન વિશે જાણી તેનો ઉપયોગ કરી આનંદથી અભ્યાસ કરતા થાય, વૃક્ષારોપણ કરી પ્રકૃતિ પ્રેમી બને, અન્ન-પાણી વિજળી અને પેટ્રોલીયમના બચાવના વ્યક્તિગત સંસ્કાર કેળવે, મોટીવેશનથી બાળકમાં શિક્ષણ મેળવવાની તડપ ઉત્પન્ન થાય અને સમાજ સેવા માટે બાળકોમાં તત્પર્તા આવે આમ બાળકોમાં રહેલી અપાર શક્તિઓનો વિકાસ થાય. જેના થકી બાળકનો સર્વાંગી વિકાસ થાય તેવા ઉદ્દેશથી આ શિક્ષક છેલ્લા ત્રણ વર્ષથી વિવિધ શૈક્ષણિક સંસ્થાઓ, શાળાઓ, કોલેજો, પ્રા.શાળાઓમાં પોતાના સ્વખર્ચે નિઃશુલ્ક પ્રોગ્રામ આપી રહ્યા છે. મુખ્યમંત્રી, રાજ્યપાલ, સરકારના મંત્રીઓ, ધારાસભ્યો, કલેક્ટર, જીલ્લા વિકાસ અધિકારી વિગેરેએ આ શિક્ષકની સેવાઓની નોંધ લઈ પ્રશંસા પત્ર આપેલ છે. વિવિધ શૈક્ષણિક સંસ્થાઓના આચાર્યશ્રીઓએ તેમને પ્રમાણ પત્ર આપી લેખીતમાં જણાવ્યુ છેકે બાળકો માટે આરોગ્ય વર્ધક, સ્મૃતિ વર્ધક, આત્મવિશ્વાસ વર્ધક, સ્વચ્છતા વર્ધક, સંસ્કાર વર્ધક, સેવા વર્ધક અને સલામતી રક્ષક પ્રયોગો આધુનિક શિક્ષણ જગતમાં આવકાર્ય છે.